钦定古今图书集成/明伦汇编/官常典/第627卷 > 罗性
## 钦定古今图书集成/明伦汇编/官常典/第627卷 > 罗性

按《明外史杨卓传》：“卓同邑罗性，字子理，博学有行谊，
洪武初，举于乡，授德安同知。大盗号糟李万户者，捕
久不获，株连系狱者数百人。性至郡，有指糟李死者，
性辨其非是，笞逐之，悉出所系。与期十日得糟李，即
尽贷若曹。众叩头愿尽力，七日果得糟李。尝治蔬圃，
得窖铁万馀斤，会方赋铁造军器，民争求售，性曰：‘此
天所以济民也，吾何预焉’。”悉以充赋。秩满赴京，坐擅
用枣木染军衣，谪戍西安。四方老师宿儒在西安者
数十人，吴人邹奕曰：“合吾辈所读书，庶几罗先生之
半。”年七十卒。